[{"text_idx": "#000002", "text": "Rydyn ni hefyd yn cyfeirio at bobl sy\u2019n rhedeg busnesau o\u2019r Parc ac efallai eu bod yn croesawu un o\u2019r 5 miliwn o ymwelwyr a welwn bob blwyddyn; efallai eu bod yn ffermio\u2019r tir, yn magu stoc ar y bryniau fel y gwnaed ers cenedlaethau, neu\u2019n gwneud rhywbeth cwbl wahanol, pwy a w\u0302yr! Rydyn ni hefyd yn cyfeirio at yr ymwelwyr sy\u2019n dod i edmygu\u2019r golygfeydd, ac i droedio\u2019n ysgafn ar ein tir a mwynhau ychydig o\u2019n lletygarwch enwog."}, {"text_idx": "#000004", "text": "Fodd bynnag, mae ein poblogaeth breswyl yn heneiddio, a chydag amser bydd hynny\u2019n golygu llai o weithwyr iau a fydd, yn ei dro, yn cael effaith gynyddol ar wasanaethau, cyfleusterau, ac economi a chynaliadwyedd y dyfodol. Mae hefyd yn dylanwadu ar agweddau wrth i leisiau pobl ifanc gilio o\u2019n cymunedau."}, {"text_idx": "#000005", "text": "Mae cymunedau\u2019n cael eu herio gan y gyfran uchel o dai a ddefnyddir fel ail gartrefi a chartrefi gwyliau. Er bod y rhain yn dod a\u0302 budd economaidd, maent hefyd yn creu bylchau mewn cymunedau lle mae tai\u2019n wag, ac wrth i gymunedau brinhau mewn niferoedd, mae eu cydlyniaeth a\u2019u hymdeimlad o berthyn yn dioddef. Mae ein proffil ymwelwyr wedi newid yn aruthrol ers cyfnodau clo COVID. Rydyn ni\u2019n gweld mwy o ymwelwyr nag erioed o\u2019r blaen a chan nad oes seilwaith gan rai ardaloedd o\u2019r Parc i gefnogi\u2019r lefelau hynny, mae ymwelwyr a chymunedau yn gorfod delio a\u0302 chanlyniadau sy\u2019n llai na chadarnhaol."}, {"text_idx": "#000006", "text": "Wrth ystyried y boblogaeth barhaol a thros dro, fe welwn ein bod wedi symud y tu hwnt i derfynau lle gall cymdeithas a\u2019r blaned weithredu\u2019n ddiogel. Mae ein cymunedau yn cael eu peryglu ac nid yw eu hanghenion yn cael eu diwallu. Er yn anfwriadol, mae ein hymwelwyr yn achosi niwed i\u2019r union amgylcheddau naturiol y maent wedi dod i\u2019w gweld a\u2019u gwerthfawrogi. Dyna pam mae ein cenhadaeth yn canolbwyntio mor gryf ar ddiwallu anghenion o ddydd i ddydd mewn modd sy\u2019n parchu terfynau systemau\u2019r blaned. Mae newid y ffordd y mae pobl yn byw, yn gweithio ac yn cael mynediad i\u2019r Parc yn hollbwysig os ydym am sicrhau dyfodol diogel a chynaliadwy iddynt o fewn y Parc Cenedlaethol."}]